*A határozati javaslat elfogadásához*

***egyszerű*** *többség szükséges,*

*az előterjesztés* ***nyilvános ülésen tárgyalható****!*

*267. számú előterjesztés*

Bátaszék Város Önkormányzat Képviselő-testületének 2018. november 28-án

16,00 órakor megtartandó ülésére

*Beszámoló a város környezeti állapotáról*

|  |
| --- |
| **Előterjesztő:** Dr. Bozsolik Róbert polgármester  **Készítette:** Bozsolik Zoltán mb. városüzemeltetési irodavezető  **Törvényességi ellenőrzést végezte:**  Kondriczné dr. Varga Erzsébet jegyző  **Tárgyalja:**  PG Bizottság: 2018. 11. 27. |

**Tisztelt Képviselő-testület!**

A környezet védelmének általános szabályairól szóló 1995. évi LIII. törvény 46. § (1) bekezdés e) pontja alapján „a települési önkormányzat a környezet védelme érdekében elemzi, értékeli a környezet állapotát illetékességi területén, és arról szükség szerint, de legalább évente egyszer tájékoztatja a lakosságot”.

A környezet a föld, a levegő, a víz, az élővilág, valamint az ember által létrehozott épített (mesterséges) környezet, azok rendszerei, folyamatai, szerkezete.

Fentiek alapján a város környezeti állapotáról a rendelkezésre álló adatok alapján a következő tájékoztatást adom:

Bátaszék település közigazgatási területe 63,54 km2, azaz 6354 ha, melyből belterület 374 ha, külterület 5980 ha, zártkert nincs. A mezőgazdasági földterületek nagy része művelt, a rétek kis kivételtől eltekintve gondozottak.

A hulladékgazdálkodási közszolgáltatási szerződés alapján a Vertikál NZrt. a közszolgáltató, a szilárd hulladék elszállítását és ártalmatlanítását az Alisca Terra Regionális Hulladékgazdálkodási Nonprofit Kft. mint szolgáltató valósítja meg. A hulladék elszállítása több esetben a megadott időpontban nem történt meg. Bátaszék város területén nincs hulladéklerakó, így a szolgáltató más településen épített lerakóban helyezi el a hulladékot. Szintén az Alisca Terra NKft. üzemelteti a településen található hulladékudvart. A város területén elhullott állati tetemek elszállítását (gyepmesteri tevékenységet) a Bát-Kom 2004 Kft. végzi. A különböző hulladékfajtákat elkülönítve gyűjtik, tárolják. A lakossági ügyfelek az építési törmeléket az illegális lerakók helyett, meghatározott mértékben hulladékudvarban szintén elhelyezhetik.

A környezet tisztasága az Önkormányzat és a lakosság közös erőfeszítése és együttes munkájának eredménye. A közterületek zöldfelületeinek gondozását (fűnyírás, avargyűjtés, virágágyások beültetése, gondozása) a Bát-Kom 2004 Kft. végzi. Nemrégiben befejezésre került a Budai utca növénytelepítésének II. üteme.

A lakosság ivóvízzel való ellátása a legfontosabb közszolgáltatások egyike, amely nélkülözhetetlen emberi szükségletet és társadalmi-közegészségügyi igényt elégít ki. A lakosság egészséges ivóvízzel való ellátása az önkormányzatok kötelező feladata. E feladatunknak az ERÖV Zrt. szolgáltatásait igénybe véve teszünk eleget. A város belterületén az ivóvíz ellátottság teljes körű.

A pályázati támogatásnak köszönhetően a korábbi évek csatornázási beruházásaiból kimaradt településrészeken (Kövesd, Lajvér, Gauzer-telep, Orbánhegyi út) folyamatban van a szennyvíz hálózat kiépítése. Azon ingatlan tulajdonosok, akik nem kötnek rá a szennyvízhálózatra, holott a kiépítettség miatt lehetőségük lenne, talajterhelési díjat kötelesek fizetni.

A belterületi önkormányzati utak hossza közel 30 km, amelyek felülete vegyes: aszfaltozott, betonos, itatott felületi zárású. Az utak minősége több szempontból is javítandó (kátyú, vízelvezetés, padka). Minden évben, így idén is elkészült a kátyúk javítása. Önerőből megvalósul a Baross utca egy részének felújítása.

A járdák karbantartása/ felújítás folyamatos, ebben a lakosság is közreműködik. A Nyéki utcában megvalósult a felújításra váró utolsó járda szakasz.

Átvételre kerültek a Buzakalász Mezőgazdasági Szövetkezet tulajdonában lévő külterületi közutak. A közutak karbantartása az Önkormányzat és az utakat használók közös költségvállalása mellett történik.

A vízgyűjtő területre eső csapadékvizeket időszakos és állandó vízfolyások, árkok szállítják. A településen a csapadékvíz elvezetése nyílt árokkal, és helyenként zárt csatornával történik. Komoly gondot jelent a csapadékos időszakban, hogy jelentősen megemelkedik több területen a talajvíz. Az árkok feltöltődése, lejtésproblémái miatt ezen vizek elvezetése nehézkes. Az árkok kaszálása folyamatosan történik. Időszerű feladat a Kövesdi-árok kotrásának elvégzése.

Bátaszék város területét az E.ON Energiaszolgáltató Kft. látja el villamos energiával és gázzal. A belterület gázvezeték hálózata teljes körűen kiépített, de nem minden ingatlan került rákötésre. Az elektromos hálózat a belterületen teljes körű, zömében légkábellel. A közvilágítási rendszer karbantartására szerződéssel rendelkezünk.

Zajvédelmi szempontból a legnagyobb problémát jelentő közúti közlekedésből származó zaj az M6 autópálya megépülésével mérséklődött.

A településen működő gazdasági társaságokra nem jellemző a jelentősebb, esetlegesen zavaró hatású zajkibocsátással járó tevékenység. A településen nem áll fenn zaj- és rezgésvédelmi probléma.

Kérjük a beszámoló szíves elfogadását.

**H a t á r o z a t i j a v a s l a t :**

**Bátaszék Város környezeti állapotáról szóló beszámoló elfogadására**

Bátaszék Város Önkormányzatának Képviselő-testülete a Bátaszék Város környezeti állapotáról szóló beszámolót elfogadja.

*Határidő:* 2018. december 15.

*Felelős:* Kondriczné dr. Varga Erzsébet jegyző

(a határozat megküldéséért)

*Határozatról értesül:*

Bátaszéki KÖH városüzemeltetési iroda

irattár